BILSKILT: Øystein Hellerud skulle ha bilskilt, men det endte som navneskilt til hunden. – Jeg kan jo ikke kjøre rundt med «AMPER» på bilen. Foto: Privat

El-firma skulle ha bilskilt: – Aldri bestill bilskilt etter at du har drukket

Øystein Hellerud skulle ha et personlig bilskilt på firmabilen, men det gikk ikke helt etter planen.

17. februar

Hellerud både eier og driver firmaet Fjordane Elektro i Sogn og Fjordane i Vestland fylke, og forteller til avisen Firda at han tenkte det ville være flott med en firmabil med kjennemerket «AMPERE».

– Ampere er SI-enheten for elektrisk strøm, så jeg tenkte det ville være passende for firmabilen, forteller installatøren og elektrikeren til VG.

En sen kveld satte han seg ned foran datamaskinen og la inn en bestilling hos Statens vegvesen.

Men da skiltet kom i posten, oppdaget han at det var et helt annet ord som sto på skiltet.

– «For en idiot», tenkte jeg da jeg så det.

Hellerud hadde nemlig hadde glemt en «e».

– Jeg hadde hatt noe godt i glasset, og klarte å rote det til og bestille feil. Jeg kan jo ikke kjøre rundt med «AMPER» på bilen, sier han og ler.

Skiltet ble derfor montert opp på det nye hundehuset, istedenfor firmabilen.

NAVNESKILT: Hellerud forteller at hunden Ampere ikke er så nøye på skrivefeil. Foto: Privat

– Hunden min heter Ampere, og er ikke så nøye på skrivefeil. Men det ble et fryktelig dyrt hundeskilt.

Et personlig bilskilt koster 9000 kroner. Hellerud sier han ikke har planer om å kjøpe nytt skilt, og han har ett råd til andre som måtte ønske et personlig bilskilt:

– Aldri bestill bilskilt etter at du har drukket.

Publisert: 17.02.20 kl. 21:42

Les også

Mer om Bil